Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO**

**„DĖL LAIKINO ATOKVĖPIO PASLAUGOS VAIKAMS SU NEGALIA, SUAUGUSIEMS ASMENIMS SU NEGALIA IR SENYVO AMŽIAUS ASMENIMS TEIKIMO IR ORGANIZAVIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO“ AIŠKINAMASIS RAŠTAS**

**Sprendimo projekto tikslas ir uždaviniai**

Tikslas – patvirtinti laikino atokvėpio paslaugos vaikams su negalia, suaugusiems asmenims su negalia ir senyvo amžiaus asmenims teikimo ir organizavimo Rokiškio rajono savivaldybėje tvarkos aprašą.

**Šiuo metu esantis teisinis reglamentavimas**

Lietuvos Respublikos socialinės apsaugos ir darbo ministro 2020 m. gegužės 25 d. įsakymas Nr. A1-444 „Dėl laikino atokvėpio paslaugos vaikams su negalia, suaugusiems asmenims su negalia ir senyvo amžiaus asmenims teikimo ir organizavimo tvarkos aprašo patvirtinimo“,

**Sprendimo projekto esmė**

Socialinės apsaugos ir darbo ministerijai patvirtinus laikino atokvėpio paslaugos vaikams su negalia, suaugusiems asmenims su negalia ir senyvo amžiaus asmenims teikimo ir organizavimo tvarką, būtina patvirtinti šios paslaugos teikimo mūsų rajone tvarką. Laikinojo atokvėpio paslauga suteikia galimybę tikslinės grupės asmenų artimiesiems pagal savo poreikius derinti socialinės priežiūros ir socialinės globos paslaugas: vieną kartą rinktis pagalbą namuose, kitą kartą – dienos globą arba trumpalaikę globą. Bendra paslaugų trukmė vienai šeimai per metus negali viršyti 720 valandų.

|  |  |  |  |  |
| --- | --- | --- | --- | --- |
|  | Valandų skaičius | | Periodiškumas | Valandų skaičius per metus |
| Pagalba namuose (padeda prižiūrėti asmens namuose) | 1–10 val. per savaitę | | 2 kartai per savaitę | Iki 208 val. |
| Dienos globa  (namuose ar institucijoje) | Namuose | 2-10 val. per parą | 2 kartai per savaitę | Iki 288 val. |
| Institucijoje | 3 val. – 5 d. per savaitę |
| Trumpalaikė globa (institucijoje) | 12–24 val. per parą | | Iki 14 parų per metus (krizės atveju – iki 90 parų per metus) | Iki 336 val. |

Paslaugas pagal poreikį gali teikti socialiniai darbuotojai, psichologai, socialiniai pedagogai, individualiosios priežiūros personalas ar kiti socialinių paslaugų bei sveikatos srities darbuotojai, kurie turi bent metų patirtį dirbdami su negalią turinčiais ar senyvo amžiaus žmonėmis. Kai paslaugos teikiamos namuose, artimieji turi arba suteikti visas prižiūrimam ar slaugomam asmeniui būtinas priemones arba apmokėti išlaidas už maistą, higienos priemones, įvairių įstaigų lankymą. Kai paslaugos teikiamos įstaigoje, žmogumi su negalia ar senyvo amžiaus asmeniu rūpinasi įstaigos personalas. Dėl paslaugų tikslinės grupės artimieji kreipiasi į gyvenamosios vietos seniūniją, o gaunantys socialines paslaugas Rokiškio socialinės paramos centre – į minėtą įstaigą.

**Galimos pasekmės, priėmus siūlomą tarybos sprendimo projektą:**

neigiamų pasekmių nenumatoma;

teigiamos – laikino atokvėpio paslaugos padės šeimoms, auginančioms vaikus su negalia, prižiūrinčioms suaugusius asmenis su negalia ir senyvo amžiaus asmenis įveikti dėl negalios kylančias krizes, derinti asmeninį bei visuomeninį gyvenimą su artimojo slauga bei priežiūra.

**Kokia sprendimo nauda Rokiškio rajono gyventojams:**

laikino atokvėpio paslauga didina rajone teikiamų paslaugų prieinamumą, suteikiant galimybę žmonių su negalia ir senyvo amžiaus asmenų artimiesiems derinti socialines paslaugas, teikiamas asmens namuose, dienos centruose ar socialines paslaugas teikiančiose įstaigose.

**Finansavimo šaltiniai ir lėšų poreikis**. Laikino atokvėpio paslaugos yra finansuojamos jas gaunančiojo asmeninėmis lėšomis, Rokiškio rajono savivaldybės biudžeto ir valstybės skiriamų specialiųjų tikslinių dotacijų lėšomis.

**Suderinamumas su Lietuvos Respublikos galiojančiais teisės norminiais aktais.** Neprieštarauja teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė